**D Ô V O D O V Á S P R Á V A**

1. **Všeobecná časť**

Návrh zákona, ktorým sa mení zákon č. 461/2003 Z. z. o sociálnom poistení v znení neskorších predpisov (ďalej len „návrh zákona“) predkladajú na rokovanie Národnej rady Slovenskej republiky poslanci Národnej rady Slovenskej republiky Marián Viskupič, Jana Bittó Cigániková a Martina Bajo Holečková.

**Cieľom návrhu zákona je zvýšiť odvodovo odpočítateľnú položku zo súčasných 200 eur na 330 eur, a tým podnietiť ekonomickú aktivitu dotknutých subjektov a zlepšiť ich finančnú situáciu.**

Odvodová odpočítateľná položka v sociálnom poistení sa odpočítava z vymeriavacieho základu zamestnanca aj zamestnávateľa na starobné poistenie, invalidné poistenie a poistenie do rezervného fondu solidarity (týka sa len zamestnávateľa). Uplatniť si ju môžu a) študenti, ktorí pracujú na dohodu o brigádnickej práci, b) dôchodcovia pracujúci na dohodu o pracovnej činnosti alebo dohodu o vykonaní práce, ktorí sú poberateľmi starobného dôchodku, predčasného starobného dôchodku, invalidného dôchodku, invalidného výsluhového dôchodku alebo výsluhového dôchodku v dôchodkovom veku. Jej právna úprava je obsiahnuta v § 138a zákona č. 461/2003 Z. z. o sociálnom poistení v znení neskorších predpisov. Predstavuje akúsi “úľavu” pri platení poistného do Sociálnej poisťovne zo strany “dohodárov” študentov a dôchodcov.

Súčasná výška tejto odvodovo odpočítateľnej položky je 200 eur mesačne. Navrhuje sa jej zvýšenie na 330 eur mesačne. Predpokladá sa tým pozitívny vplyv na záujem študentov a dôchodcov “dohodárov” pracovať v tomto type pracovno-právneho vzťahu. Cieľom je pozitívne obe tieto skupiny motivovať *de facto* vyšším zárobkom. Ide o zraniteľné skupiny, preto je v záujme štátu ich motivovať k pracovnej činnosti rôznymi nástrojmi, medzi ktoré možno podľa navrhovateľa zaradiť aj tento. Vo výške odvodovo odpočítateľnej položky by sa mala premietnuť aj inflácie posledných rokov, a táto by mala byť navýšená, aby nedošlo k strate záujmu o uvedený typ práce.

Návrh predpokladá negatívny vplyv na rozpočet verejnej správy v podobe nižšieho odvodového zaťaženia dotknutých subjektov. Ak však bude uvedená zmena pôsobiť dostatočne motivačne, mala by prilákať viac subjektov a minimalizovať tieto negatívne dopady. Zároveň má pozitívny dopad na podnikateľské prostredie, pretože znižuje odvodové zaťaženie zamestnávateľov a motivuje ich k zamestnávaniu študentov a dôchodcov na dohody a predpokladá aj pozitívny sociálny vplyv a vplyv na zamestnanosť - motivuje k práci, zatraktívňuje tento typ pracovnoprávneho vzťahu pre obe strany. Návrh zákona nemá vplyv na životné prostredie, informatizáciu spoločnosti, služby verejnej správy pre občana, ani na manželstvo, rodičovstvo a rodinu.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.

**B. Osobitná časť**

**K čl. I**

Zvyšuje sa výška odvodovo odpočítateľnej položky pri dohodách o brigádnickej práci študentov a dohodách o vykonaní práce alebo dohodách o pracovnej činnosti dôchodcov zo sumy 200 eur na sumu 330 eur, a to za účelom podnietenia ekonomickej aktivity dotknutých subjektov a zlepšenia ich finančnej situácie.

**K čl. II**

Účinnosť predkladaného návrhu zákona sa navrhuje na 1. januára 2026.